Էմիլի Սիբոմ

Էմիլի Ջեյն Սիբոմ (անգլ.՝ Emily Jane Seebohm, հունիսի 5, 1992(1992-06-05), Ադելաիդա, Ավստրալիա), ավստրալիացի լողորդուհի, օլիմպիական երկակի չեմպիոն, աշխարհի հնգակի չեմպիոն։ Հանդես է գալիս մեջքի վրա լողով 100 և 200 մետր մրցատարածություններում, ազատ ոճով էստաֆետում։


== Կարիերա ==
Ավստրալիայի հավաքականի կազմում նորամուտը նշել է 2007 թվականի աշխարհի առաջնությունում 14 տարեկանում։ Պեկինի Օլիմպիական խաղերում նվաճել է ոսկե մեդալ 4×100 էստաֆետայում։ Նա նաև զբաղեցրել է 4-րդ տեղը (100 մ մեջքի վրա) և 14-րդ տեղը (50 մ մեջքի վրա)։
2008 թվականի մարտի 6-ին Բրիսբենի կաթոլիկ դպրոցի աշակերտուհի Սիբոմը ռեկորդ է սահմանել 50 մետր տարածության վրա 28,10 վայրկյան ժամանակով՝ գերազանցելով Լի Յանգի համաշխարհային ռեկորդը (28,09) մեկ հարյուրերորդական վայրկյանով։
2008 թվականի մարտի 22-ին Սիբոմը 50 մ մեջքի վրա մրցատարածությունում համաշխարհային ռեկորդ է սահմանել 2008 թվականի Ավստրալիայի առաջնության կիսաեզրափակիչում՝ ցույց տալով 27,95 վ ժամանակ և հինգ հարյուրերորդական վայրկյանով գերազանցելով Հեյլի Մաքգրեգորիի (28,00) համաշխարհային ռեկորդը, որը նա սահմանվել էր 15 օր առաջ՝ 2008 թվականի մարտի 7-ին։ Մեկ օր անց նրա ռեկորդը գերազանցել է ավստրալուհի Սոֆի Էդինգթոնը՝ նույն մրցաշարի եզրափակչում ցույց տալով 27,67 վայրկյան արդյունք։ Սիբոմը որոշել է չմասնակցել այդ մրցաշարի եզրափակչին, քանի որ դա օլիմպիական միջոցառում չէր, և դրա փոխարեն որոշել է կենտրոնանալ 100 մետր մեջքի վրա մրցատարածության կիսաեզրափակչի վրա։ Ի վերջո, նա դարձել է առաջին ավստրալիացի կինը, որը հաղթահարել է այդ մրցատարածությունը մեկ րոպից պակաս ժամանակում․ մրցատարածությունն անցնելով 59,78 վայրկյանում՝ նա դարձել է 5-րդ ամենաարագ լողորդը։ Այնուհետև նա բարելավել է իր ռեկորդը մինչև 59,58 վ՝ հաղթելով Ավստրալիայի առաջնությունում և իրավունք ստանալով մասնակցել Պեկինի Օլիմպիական խաղերին։
2009 թվականին Հռոմում կայացած ջրային մարզաձևերի աշխարհի առաջնությունում Սիբոմը բրոնզե մեդալ է նվաճել 100 մ մեջքի վրա մրցատարածությունն անցնելով 58,88 վայրկյանում։ Նա 4×100 մ էստաֆետայում նվաճել է արծաթե մեդալ,  մեջքի վրա 50 մ մրցատարածությունում զբաղեցրել 7-րդ տեղը և 15-րդ տեղը 200 մ մրցատարածությունում։
2013 թվականի Ավստրալիայի լողի առաջնությունում Սիբոմը 50 մ և 100 մ մեջքի վրա մրցատարածություններում նվաճել է ոսկե մեդալ, 200 մ անհատական համակցությամբ և 200 մ թիկնալողում բրոնզե մեդալներ՝ իրավունք ստանալով մասնակցել ջրային մարզաձևերի աշխարհի 2013 թվականի առաջնությանը։ 2013 թվականի աշխարհի առաջնությունում արժանացել է երեք արծաթե մեդալների (երկուսը էստաֆետայում և մեկը մեջքի վրա 100 մետր մրցատարծությունում)։
2015 թվականի աշխարհի առաջնությունում Կազանում նվաճել է երեք ոսկե մեդալ (100 և 200 մետր մեջքի վրա և 4×100 մետր ազատ ոճով էստաֆետա), ինչպես նաև 4×100 էստաֆետայում՝ բրոնզե մեդալ։ Մեջքի վրա 200 մետր մրցատարածության եզրափակչում Կազանում ռևանշ է վերցրել Միսսի Ֆրանկլինից Լոնդոնի Օլիմպիական խաղերում 100 մետր մրցատարածությունում պարտվելու համար։
2016 թվականի Ամառային օլիմպիական խաղերում Սիբոմը Ավստրալիան ներկայացրել է 100 և 200 մետր մրցատարածությունում և նվաճել է արծաթե մեդալ  4×100 մետր էստաֆետայում։
2021 թվականի հունիսի 13-ին Սիբոմը որակավորվել է 2020 թվականի Ամառային օլիմպիական խաղերի համար՝ Ավստրալիայի օլիմպիական մրցումների ժամանակ 100 մետր մեջքի վրա մրցատարածությունում զբաղեցնելով երկրորդ տեղը 58,59 վայրկյանում։ Տոկիոյի Օլիմպիական խաղերը Սիբոմի համար դարձել են չորրորդ Օլիմպիական խաղերը անընդմեջ, և նա դարձել է չորս օլիմպիական խաղերի մասնակցած երեք ավստրալիացի լողորդներից մեկը։ Տոկիոյում Սիբոմը նվաճել է ոսկե մեդալ 200 մ մրցատարածությունում և արծաթե մեդալ 4×100 մ էստաֆետայում։


== Անձնական կյանք ==
Երեք տարեկանում Էմիլին Ադելաիդայից տեղափոխվել է Բրիսբեն (Քվինսլենդ)։ Սիբոմը Սուրբ Հովսեփի կաթոլիկ տարրական դպրոց է հաճախել մինչև 6-րդ դասարան, այնուհետեւ տեղափոխվել է Սուրբ Յոհան Ֆիշերի քոլեջ՝ աղջիկների կաթոլիկ դպրոց։ Երկու դպրոցներն էլ գտնվում են Բրաքեն Ռիջում։ Նրա հայրը՝ Ջոն Սիբոմը, «SANFL»-ի ֆուտբոլիստ էր, որն ավելի քան 300 խաղ է անցկացրել «lenelg Tigers» (Վագրեր) ակումբի կազմում։
2009 թվականի հունվարի 26-ին Սիբոմը պարգևատրվել է Ավստրալիայի շքանշանի մեդալով։
2015-2018 թվականներին հանդիպել է ավստրալիացի լողորդ Միթչ Լարկինի հետ։


== Ծանոթագրություններ ==


== Արտաքին հղումներ ==
Էմիլի Սիբոմ – օլիմպիական վիճակագրությունը Sports-Reference.com կայքում (անգլ.)
Էմիլի Սիբոմի էջը swimming.org.au կայքում